EELNÕU 2020/280

								KOMISJONID:

eelarve- ja arengu-	JK	
haridus-		
kultuuri- 	X	
majandus-		
revisjoni-		
sotsiaal- 		
Seenioride Nõukoda	X	
                                                                                              
                                                                                                SAADIKURÜHMAD:
Eesti Keskerakond	X	
Eesti Konservatiivne Rahvaerakond	X	
Eesti Reformierakond	X	
Isamaa Erakond	X	
Sotsiaaldemokraatlik Erakond	X	

VILJANDI LINNAVOLIKOGU

OTSUS

27. august 2020   nr

Viljandimaa Eesti Vabadussõjas langenute mälestusmärgi rajamisega seotud küsimuste läbitöötamine

Kohaliku omavalitsuse korralduse seaduse § 6 lõike 3 punkti 2 alusel Viljandi Linnavolikogu

o t s u s t a b:

1. Moodustada ajutine komisjon Viljandimaa Eesti Vabadussõjas langenute mälestuse jäädvustamise ja mälestusmärgi taastamise küsimuste läbitöötamiseks (edaspidi komisjon). 

2. Kinnitada komisjon koosseisus:
2.1 Esimees: Madis Timpson, Viljandi linnapea
2.2 Liikmed: 
2.2.1 Harri Juhani Aaltonen, linnavolikogu saadikurühma Isamaa Erakond esimees
2.2.2 Helmut Hallemaa, linnavolikogu saadikurühma Eesti Keskerakond esimees
2.2.3 Tiit Jürmann, linnavolikogu saadikurühma Eesti Reformierakond esimees
2.2.4 Juhan-Mart Salumäe, linnavolikogu saadikurühma Sotsiaaldemokraatlik Erakond esimees
2.2.5 Rein Suurkask, linnavolikogu saadikurühma Eesti Konservatiivne Rahvaerakond esimees

3. Komisjonil kaasata oma töösse vajalikke asjatundjaid ja eksperte.

4. Komisjonil kaasata Viljandimaa Eesti Vabadussõjas langenute mälestuse jäädvustamisse ja mälestusmärgi taastamise küsimuste läbitöötamisse kõigi ajaloolise Viljandimaa ja kultuuriloolise Mulgimaa omavalitsuste (Järva vald, Mulgi vald, Põhja-Sakala vald, Põltsamaa vald, Tõrva vald, Türi vald, Viljandi vald) esindajad.

5. Komisjonil esitada ülevaade oma tööst ja töö tulemustest hiljemalt Viljandi Linnavolikogu XVI koosseisu 36. istungil novembris 2020. 

6. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

7. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Juhan-Mart Salumäe
Esitatud: 
Esitajad: Viljandi Linnavolikogu saadikurühm Sotsiaaldemokraatlik Erakond
Ettekandja: Juhan-Mart Salumäe
Lk arv: 3
Hääletamine: poolthäälteenamus

Seletuskiri
Viljandimaa Eesti Vabadussõjas langenute mälestusmärgi küsimuste läbitöötamine

Eesti Vabadussõjas 1918-1920 kaotas elu üle 800 ajaloolise Viljandimaa ja kultuuriloolise Mulgimaaga seotud võitleja. Langenute mälestuseks püstitati Viljandi linnas Vabaduse platsile 1926. aasta 19. septembril avatud kuulsa Eesti kujuri professor Amandus Adamsoni kavandi alusel väärikas mälestussammas. See avati määratu rahvahulga osalusel riigivanem Jaan Teemanti poolt.

Monument oli Viljandi auks ja uhkuseks kuni juunikuuni 1941. Vaid mõni päev pärast esimest massiküüditamist sammas Nõukogude okupatsioonivõimu käsilaste poolt purustati. Samba allesjäänud osa korrastati, kuid hävitati lõplikult võõrvõimu korraldusel 1949. aasta kevadel. Samba asukohta ehitati 1979. aastal kompartei maja, mis käesoleval aastal lammutati.

Suursugune Viljandimaa Vabadussõjas langenute mälestussammas on täna üks viimastest taastamata esimesel iseseisvusperioodil rajatud ligi 200 monumendist.

Kõik Viljandi Linnavolikokku kuuluvad saadikurühmad on väljendanud seisukohta, et Eesti Vabadussõjas langenud väärivad Viljandis jäädvustamist. Vajalik on Viljandimaa Eesti Vabadussõjas langenute mälestuse jäädvustamise ja mälestusmärgi taastamise küsimuste läbitöötamine. Sealjuures tuleb läbi arutada, kuidas kaasata Viljandi linnakodanikke otsustusprotsessi, mille tulemusena omandab Viljandi kesklinn oma väljanägemise kümneteks aastateks. 

Tagamaks Viljandimaa Eesti Vabadussõjas langenute mälestuse jäädvustamise ja mälestusmärgi taastamise küsimuste läbitöötamise põhjalikkus, on vajalik moodustada ajutine komisjon eelnõu otsuses kirjeldatud koosseisus. 

Seletuskirja koostas:
Juhan-Mart Salumäe